Autor- Linda FRUHAUFOVÁ

**Vôňa chleba**

 Po dlhom čase som s dedkom cestovala vlakom. Išli sme do jeho rodnej dedinky Borský Mikuláš. Cesta ubiehala, dedo hľadel z okna. Zrazu len tak, akoby pre seba, povedal: „Ako sa to na Slovensku zmenilo, aj život je iný, domy honosnejšie, garáže... ale chýba mi tu vôňa chleba“. Nechápala som. Dedo sa rozhovoril.

 Rozprával, ako vyrastal u svojich starých rodičov v Borskom Mikuláši. Po uliciach hrkotali vozy a do dvorov sa zvážala úroda. Večer na priedomie povychádzali gazdovia, akoby mali potrebu ostatných poinformovať ako sa im zadarilo, koľko pozberali. Boli všetci nielen susedia, ale ako bratia, nezávideli si, len si odovzdávali rady a skúsenosti, porovnávali úrodu s minulými rokmi. Gazdinky si našli čas sadnúť si na priedomie, a hneď všetci vedeli čo varila, koľko vajec dala do ošatky, koľko mlieka nadojila, ba poťažkala si ako sa jej starý spil do nemoty... Ľudia pracovali od svitu aby večer boli ako jedna veľká rodina.

 V nedeľu, v tom najlepšom odeve čo truhlica ukrývala, sa chodilo do kostola. V chlade a prítmí akoby zastal čas. Ľudia si pokoj a Božie slovo odnášali v srdciach do katolíckych príbytkov. Katolícka rodina Hollých v skromnom domčeku vychovala troch synov. Druhorodený Ján svojím vzdelaním, skromnosťou, obetavosťou bol predurčený stať sa kňazom. Plnil si kňažské poslanie v Maduniciach, aby chudobný, s podlomeným zdravím koniec života dožil na Dobrej Vode. Jeho návštevy rodiny, rodný dom, kostol v Borskom Mikuláši jeho slová, myšlienky, odkaz ostal slovenskej zemi a rodnej dedinke.

 „Ale prečo mal podlomené zdravie?“, zaujímala som sa. „Vieš“, pokračoval dedko, „žiaci ho vnímajú že bol farár, spisovateľ, prekladal a celý život ostal verný bernolákovčine. Ale on, ako človek bol tak obetavý, lebo z rodného domu si priniesol dobrotu a lásku k iným. Často sa stalo že prechladol, keď išiel neposlušného koňa vyviesť z vody aby iní, otcovia rodín, neriskovali že ich strhne voda. Neprezliekol sa, lebo už ľudia čakali v kostole a v mokrých šatách slúžil omšu. V Maduniciach mu vyhorela fara a on hasil a vynášal knihy keď už ostatní to pre silný oheň vzdali. Nedbajúc na popáleniny, pracoval do úmoru, zdravie si nešetril, pracoval, písmom a slovom rozdával svoje vedomosti.“

 „Takže bol ako pravý „búran“, skromný, pracovitý“ dodala som lebo toto sme sa v škole o ňom neučili.

 „Áno, ako všetci dedinčania, ale ojój, tí sa teda sa vedeli baviť. Na Fašiangy chodili maškary a mládenci, šabľový tanec pred každým domom tancovali, dievčatá vyzvŕtali. A na zábavách? To stačilo harmoniku počuť, tancovalo sa, spievalo a pilo do rána. Deti sa zabávali hrami pri pasení husí, do Hliníka sa chodilo hrávať a veru občas aj bitka od mamy sa ušla, keď husi sa zatúlali. Žilo sa bujaro, veselo, ale všetko muselo byť podľa pravidiel. Inak vinník bol verejne strestaný na dereši. Doteraz sa tak časť obce volá, akoby ľuďom pripomínala „Žite, radujte sa, veseľte sa, ale česť si vážte“!

 V súčasnosti aj táto dedinka vyrástla, rozrástla sa o garáže, ploty, domy sú honosnejšie, obec vybavenejšia. Na pamiatku zašlých časov je zachovaný rodný dom dvoch slobodných bratov, ktorý po ich smrti pripadol obci. Tá sa prezieravo rozhodla zachovať ho v pôvodnom stave ako pamiatku na časy dávno minulé. Spolu s rodným domom Jána Hollého sa stal pýchou obce.

 - Takto si v srdci nosím spomienky na moju dedinku z detstva. A kde sa vo svet pohnem, pekné, zbudované. Ale chýba mi tu niečo. Chýba mi vôňa chleba, ktorá v mojom detstve rozvoniavala dedinou z každého domu a neskôr sa táto omamná vôňa šírila z malej pekárničky. A toto už v modernej obci nenájdem. Ale v mojom srdci ostali krásne roky detstva, navždy spojené s vôňou chleba a láskou k rodnej dedinke Borský Mikuláš. Také som mal dievčatko moje šťastie, také!

 Dedko so slzou v oku nevdojak zdôraznil poslednú vetu a odmlčal sa. Nechala som ho tak. Vo svojich myšlienkach bol v detstve, v dedinke na Záhorí so svojou bohatou históriou, v borovicových lesoch na hríboch, v hrách a láske k najkrajšej dedinke jeho života s vôňou chleba, pracovitosti a úcty!

 Autor- Linda Frühaufová, 7.A